CELEX: 62019TN0627
Language: sl
Date: 2019-09-20 00:00:00
Title: Zadeva T-627/19: Tožba, vložena 20. septembra 2019 – Shindler in drugi/Komisija

11.11.2019   
            
            
               SL
            
            
               Uradni list Evropske unije
            
            
               C 383/66
            
         
      Tožba, vložena 20. septembra 2019 – Shindler in drugi/Komisija
      (Zadeva T-627/19)
      (2019/C 383/75)
      Jezik postopka: francoščina
      
         Stranke
      
      
         Tožeča stranka: Harry Shindler (Porto d’Ascoli, Italija) in pet drugih tožečih strank (zastopnik: J. Fouchet, odvetnik)
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  razglasi ničnost izrecne zavrnitve Evropske komisije z dne 13. septembra 2019 o priznanju opustitve delovanja;
               
            
                  —
               
               
                  presodi, da je Evropska komisija nezakonito opustila sprejetje:
                  
                              —
                           
                           
                              prvič, odločbe o ohranitvi evropskega državljanstva britanskih tožečih strank z zasebnim in družinskim življenjem v drugih državah Evropske unije, ki niso imeli volilne pravice za odločitev o izstopu njihove države izvora iz Evropske unije zgolj zato, ker so uresničevali pravico do gibanja (15-letno pravilo), pri čemer pa ni pomembno, ali je bil dosežen sporazum o izstopu Združenega kraljestva iz Evropske unije ali ne,
                           
                        
                              —
                           
                           
                              drugič, zavezujoče odločbe, ki bi se enotno uporabljala v 27 drugih državah Unije, v katerih živijo britanski državljani, in ki bi vsebovala različne ukrepe v zvezi z vstopom, prebivanjem, socialnimi pravicami in poklicno dejavnostjo, ki bi se uporabljali v primeru neobstoja sporazuma o izstopu Združenega kraljestva iz Evropske unije;
                           
                        
            in zato:
      
                  —
               
               
                  se seznani s tem neukrepanjem;
               
            
                  —
               
               
                  Evropski komisiji naloži, naj vsaki tožeči stranki izplača znesek 1 500 EUR za njihove stroške obrambe.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja tri tožbene razloge.
      
                  1.
               
               
                  Prvi tožbeni razlog: kršitev pravic, ki jih imajo na podlagi svojega evropskega državljanstva, in to tako v primeru obstoja kot neobstoja sporazuma o izstopu. Tožeče stranke v okviru tega tožbenega razloga zlasti navajajo:
                  
                              —
                           
                           
                              dejstvo, da v evropskih pogodbah ni priznana izguba evropskega državljanstva v primeru izstopa države članice iz Unije, zaradi česar to pomeni poseg v načelo pravne varnosti;
                           
                        
                              —
                           
                           
                              kršitev načela sorazmernosti;
                           
                        
                              —
                           
                           
                              kršitev pravice do zasebnega in družinskega življenja.
                           
                        
            
                  2.
               
               
                  Drugi tožbeni razlog: nezakonita opustitev Komisije, ki ni sprejela zavezujočih ukrepov ampak le preprosta priporočila.
               
            
                  3.
               
               
                  Tretji tožbeni razlog: kršitev načela kontradiktornosti, svobode gibanja in načela enakosti pred volilno pravico z britanskim pravilom „15-year rule“. Tožeče stranke v zvezi s tem menijo, da je to petnajstletno pravilo nacionalna ureditev, ki nekatere državljane države članice postavlja v slabši položaj zgolj zato, ker so uresničevali svojo svobodo gibanja in prebivanja v drugi državi članici, in da to pomeni omejitev svoboščin, priznanih s členom 21(1) PDEU.